ห่วงเอสเอ็มอีรูดปรื๊ดพยุงธุรกิจ
แบงก์คุมวงเงินสินเชื่อทุกประเภท ห่วงเอสเอ็มอีกดเงินสดไปหมุนหนี้
3 ส.ค. 2558

แบงก์คุมวงเงินสินเชื่อทุกประเภท ห่วงเอสเอ็มอีกดเงินสดไปหมุนหนี้ 
นายทวี ธีระสุนทรวงศ์ รองกรรมการผู้จัดการ ธนาคารกสิกรไทย เปิดเผยว่า ลูกค้าบัตรเครดิตของธนาคารที่เป็นผู้ประกอบการธุรกิจขนาดกลางและขนาดย่อม (เอสเอ็มอี) เริ่มมีการเบิกถอนเงินสดจากบัตรเครดิตไปหมุนเวียนชำระหนี้ก้อนอื่นบ้างแต่จำนวนไม่มาก เพราะธนาคารไม่ได้ทำการตลาดจูงใจให้ลูกค้าเบิกถอนเงินสดจากบัตรเครดิต เพราะไม่ต้องการส่งเสริมให้ใช้เงินเกินตัว
อย่างไรก็ดี เอสเอ็มอีจะรู้ว่าต้นทุนการเงินจากการกดเงินสดผ่านบัตรเครดิตสูงกว่าปกติ ทั้งค่าธรรมเนียมการใช้วงเงินล่วงหน้า 3% และดอกเบี้ยอีก 20% แต่เข้าใจว่าลูกค้าบางส่วนอาจจะมีการติดขัดด้านการเงินเฉพาะหน้า ก็เลือกวิธีการนี้ในการแก้ขัดสภาพคล่อง 
ทั้งนี้ ธนาคารกำลังติดตามรูปแบบการใช้จ่ายของลูกค้าธุรกิจและพิจารณาวงเงินบัตรเครดิตอย่างรัดกุม โดยนำวงเงินสินเชื่อเอสเอ็มอีมาคำนวณด้วย เพื่อให้เป็นไปตามความสามารถในการชำระหนี้ที่แท้จริงของลูกค้า สินเชื่อบุคคล เป็นสินเชื่อไม่มีหลักประกัน เมื่อหักความเสี่ยงจากธุรกิจ วงเงินที่ได้รับจึงไม่ได้สูงมาก
“ยกตัวอย่าง ลูกค้าเอสเอ็มอีมีวงเงินโอดี 5 ล้านบาท ถ้าเขาได้วงเงินบัตรเครดิต 5 แสนบาท วงเงินโอดีจะลดลงเหลือ 4.5 ล้านบาท และถ้ามีบัตรกดเงินสดวงเงินอีก 5 แสนบาท เงินโอดีก็จะลดลงเหลือ 4 ล้านบาท” นายทวี กล่าว
ทั้งนี้ ปริมาณการเบิกถอนเงินสดจากบัตรเครดิตสิ้นเดือน ก.ค. อยู่ที่ประมาณ 2,500 ล้านบาท เพิ่มขึ้นราว 2-3% จากเดือนก่อน โดยสัดส่วนการเบิกถอนเงินสดเพียง 9% นอกนั้นเป็นการนำไปใช้ชำระค่าสินค้า และเกิน 50% ของผู้ใช้บัตร ชำระเต็มวงเงิน ขณะที่หนี้ที่ไม่ก่อให้เกิดรายได้ (เอ็นพีแอล) อยู่ที่ 2.01% ต่ำกว่าเอ็นพีแอลทั้งระบบที่เฉลี่ย 3.9%
นางพิทยา วรปัญญาสกุล รองประธานเจ้าหน้าที่บริหาร ธุรกิจบัตรเครดิต บริษัท บัตรกรุงไทย (เคทีซี) กล่าวว่า การกดเงินสดผ่านบัตรเครดิตอยู่ที่ 15% ของยอดสินเชื่อ ใกล้เคียงกับปีที่แล้ว อาจมีลูกค้าบางส่วนเป็นผู้ประกอบการกดเงินสดไปใช้หมุนเวียนธุรกิจ แต่ไม่น่าเป็นห่วง เพราะ 80% เป็นกลุ่มลูกค้าทั่วไป เป็นคนละกลุ่มกับผู้ประกอบการเอสเอ็มอี
อย่างไรก็ดี จากการตรวจสอบโปรโมชั่นบัตรเครดิต พบว่า ธนาคารต่างชาติ อาทิ ธนาคารสแตนดาร์ดชาร์เตอร์ด (ไทย) มีแคมเปญอีซี่มันนี่ เปลี่ยนวงเงินที่เหลือในบัตรเครดิตเป็นเงินสด ไม่มีค่าธรรมเนียมเบิกถอนเงิน 3% ดอกเบี้ยเริ่มต้น 12% ผ่อนชำระ 36 เดือน ธนาคารซิตี้แบงก์มีบริการเงินสดสั่งออนไลน์ เลือกผ่อนได้นาน 36 เดือน